DA Den Europæiske Unions Tidende L 10/18

KOMMISSIONENS FORORDNING (EF) Nr. 37/2005

af 12. januar 2005

om temperaturkontrol i forbindelse med transport, opbevaring og oplagring af dybfrosne levnedsmidler

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/108/EØF af 21. december 1988 om indbyrdes tilnærmelse af medlemsstaternes lovgivning om dybfrosne levnedsmidler (1), særlig artikel 11, og

ud fra følgende betragtninger:

(1) Kommissionens direktiv 92/1/EØF af 13. januar 1992 om temperaturkontrol i forbindelse med transport, opbevaring og oplagring af dybfrosne levnedsmidler (2) indeholder krav, som skal sikre, at de fastsatte temperaturer i direktiv 89/108/EØF, overholdes fuldt ud.

(2) Da Kommissionens direktiv 92/1/EØF blev vedtaget, fandtes der ingen europæisk standard for instrumenter til temperaturkontrol i forbindelse med transport, opbevaring og oplagring af dybfrosne levnedsmidler.

(3) Den Europæiske Standardiseringsorganisation fastsatte i 1999 og 2001 nogle standarder for instrumenter til måling af temperaturer og for termometre. Brug af disse fælles standarder sikrer, at udstyr til temperaturkontrol i forbindelse med levnedsmidler opfylder en række harmoniserede tekniske krav.

(4) Med henblik på at lette en gradvis gennemførelse af disse foranstaltninger for virksomhedsledere bør det i en overgangsperiode være tilladt at anvende måleinstrumenter, som blev installeret i henhold til gældende lovgivning, før denne forordning blev vedtaget.

(5) Kommissionens direktiv 92/1/EØF indeholder en undtagelsesbestemmelse for jernbanetransport af dybfrosne levnedsmidler. Da denne undtagelse ikke længere er berettiget, bør den bortfalde efter en overgangsperiode.

(6) Det ville være urimeligt at anvende krav om temperaturregistrering i forbindelse med udstyr af begrænset omfang i detailhandelen, og derfor bør de gældende undtagelsesbestemmelser for udstillingsskabe i detailhandelen og små kølerum til opbevaring i detailsalgssteder bevares.

(7) Det er tilrådeligt at sikre, at de nye standarder for måleudstyr og de tekniske bestemmelser, som allerede indgår i direktiv 92/1/EØF, finder direkte anvendelse. For at sikre konsekvent og ensartet fællesskabslovgivning bør direktiv 92/1/EØF ophæves og erstattes med denne forordning.

(8) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed —

UDSTEDT FØLGENDE FORORDNING:

Artikel 1

Formål og anvendelsesområde

Denne forordning drejer sig om temperaturkontrol i forbindelse med transport, opbevaring og oplagring af dybfrosne levnedsmidler.

Artikel 2

Temperaturkontrol og -måling

1. Midler til transport, opbevaring og oplagring af dybfrosne levnedsmidler udstyres med egnede måleinstrumenter til hyppig og regelmæssig kontrol af lufttemperaturen ved de dybfrosne levnedsmidler.

2. Fra den 1. januar 2006 skal alle måleinstrumenter, som benyttes til temperaturkontrol, jf. stk. 1, være i overensstemmelse med standard EN 12830, EN 13485 og EN 13486. Ledere af fødevarevirksomheder opbevarer alle relevante dokumenter, som gør det muligt at kontrollere, om ovennævnte instrumenter er i overensstemmelse med den relevante EN-standard.

Måleinstrumenter, som blev installeret inden den 31. december 2005 i henhold til lovgivning, som var gældende, før denne forordning blev vedtaget, kan dog fortsat anvendes indtil senest den 31. december 2009.

3. Temperaturmålinger dateres og opbevares af lederen af fødevarevirksomheden i et år eller længere, afhængigt af de dybfrosne levnedsmidlers art og holdbarhed.

Artikel 3

Undtagelser fra artikel 2

1. Som undtagelse fra artikel 2 er det dog tilstrækkeligt, at temperaturen under opbevaring i udstillingsskabe i detailhandelen og lokal distribution måles ved hjælp af mindst et, let synligt termometer.

I forbindelse med åbne udstillingsskabe i detailhandelen gælder det, at:

a) en tydelig linje skal markere, hvortil skabet højst må fyldes

b) termometret skal være anbragt på højde med denne linje.

2. Den kompetente myndighed kan indrømme undtagelser fra kravet i artikel 2 i forbindelse med kølefaciliteter på under 10 kubikmeter til opbevaring i detailsalgssteder, således at lufttemperaturen kan måles med et let synligt termometer.

Artikel 4

Ophævelse

Kommissionens direktiv 92/1/EØF ophæves.

Artikel 5

Ikrafttrædelse og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

For jernbanetransport finder den dog anvendelse fra den 1. januar 2006.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 12. januar 2005. På Kommissionens vegne Markos KYPRIANOU Medlem af Kommissionen

(1) EFT L 40 af 11.2.1989, s. 34. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(2) EFT L 34 af 11.2.1992, s. 30.